उत्‍तर प्रदेश में जो लोग भड़काऊ भाषण दे रहे हैं, वे सांप हैं और सांपों को कोई दूध नहीं पिलाना चाहता| ऐसे लोगों को दोबारा जिताना भी है या नहीं, यह जनता तय करेगी| राष्‍ट्रीय लोकदल के महासचिव जयंत चौधरी ने मुरादाबाद और देवबंद में कर्फ्यू संबंधी बयान पर कहा कि मैं मुरादाबाद की हर सीट पर जाकर लोगों से कहूंगा कि भारतीय जनता पार्टी के लोग जीतने के बाद इस इलाके में कर्फ्यू लगाना चाहते हैं, क्‍या आप इसके लिए तैयार हैं| उन्‍होंने कहा कि पश्चिमी उत्‍तरप्रदेश में जो दंगे हुए थे, उसमें केवल एक प्रतिशत लोग शामिल थे, लेकिन उसके कारण पूरा इलाका देश-विदेश में बदनाम हो गया\ इस दाग को धोने के लिए हमारी पार्टी ने काफी कुछ प्रयास किए हैं| चौधरी ने कहा कि यह मामला हिंदू-मुस्लिम का था, लेकिन इसे जाट-मुस्लिम मामला बताया गया और प्रचारित किया गया| जयंत चौधरी ने कहा कि हमने दंगों को रोकने की बहुत कोशिश की, लेकिन हम सफल नहीं हुए और इसका खामियाजा हमें भुगतना पड़ा| ये दंगे साजिश के तहत राजनीतिक लाभ के लिए कराए गए थे| भाजपा को इसका फायदा मिला| सपा इसका लाभ नहीं उठा पाई|